text: Varde og Sønderborg Kommune nomineret til kulturpris
  03 august 2015 kl. 16.54
  Årets AmatørKulturKommune 2015 skal findes, og blandt de nominerede i år er to Syd- og Sønderjyske kommuner.
  Prisen gives til kommuner, der har skabt gode rammer for amatørkulturen igennem letforståelige støtteordninger, et lydhørt og behjælpeligt medarbejderteam samt gode faciliteter. Den uddeles af Amatørernes Kunst & Kultur Samråd (AKKS) samt Landsforeningen for dramatisk virksomhed (DATS).
  -For os i Sønderborg er det utroligt vigtigt, at vi har et mangfoldigt kulturliv, og derfor arbejder vi ikke bare for kulturlivet men også med kulturlivet. Vi finder ud af, hvor behovene er, hvad de godt kunne tænke sig, og hvordan vi får skabt nogen rammer, som de kan arbejde under", siger kulturchef i Sønderborg Kommune, John Bøgelund Frederiksen, i en pressemeddelelse.
  Der er i alt 3 nominerede kommuner, hvor den tredje er Guldborgsund Kommune fra Lolland-Falster.
  Det er andet år i træk at prisen som årets AmatørKulturKommune bliver uddelt. Vinderen af dette års pris offentliggøres d. 21. august på Kulturmødet på Mors.
  